ก.ล.ต.เชือดมาร์เก็ตติ้ง TMB เพิกถอนใบอนุญาต 10 ปี ฐานยักยอกเงินลูกค้า 8.5 ล้าน!
ก.ล.ต.เชือดผู้แนะนำ TMB เพิกถอนใบอนุญาต 10 ปี ฐานยักยอกเงินลูกค้า 8.5 ล้าน!
ก.ล.ต.เชือดผู้แนะนำ TMB เพิกถอนใบอนุญาต 10 ปี ฐานยักยอกเงินลูกค้า 8.5 ล้าน!
19 มี.ค. 2563

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้รับรายงานการดำเนินการของธนาคารทหารไทย จำกัด (มหาชน) กรณีลูกค้าร้องเรียน และตรวจสอบเพิ่มเติมพบว่า ระหว่างวันที่ 27 กรกฎาคม 2558 – 5 มิถุนายน 2560 นางสาวนุชนารถได้ถอนเงินจากบัญชีลูกค้าแต่ไม่ซื้อกองทุนตามที่ลูกค้าสั่ง
โดยทำรายการซื้อแต่ไม่ครบตามจำนวนที่ลูกค้าต้องการ และยักยอกเงินไปโดยนำเงินฝากเข้าบัญชีตนเองหรือผู้เกี่ยวข้องและโอนคืนลูกค้ารายอื่นที่ได้ทำทุจริตไปก่อนหน้า รวมทั้งปลอมแปลงใบคำขอถอนเงินของลูกค้าและปลอมลายมือชื่อลูกค้าในช่องผู้นำส่งใบฝากเงิน โดยนางสาวนุชนารถมีหนังสือรับสารภาพต่อธนาคารว่า ได้ทำการทุจริตเงินลูกค้าและนำไปใช้ประโยชน์ส่วนตัวประมาณ 8.5 ล้านบาท
ทั้งนี้ ธนาคารได้เลิกจ้างนางสาวนุชนารถและไม่จ่ายค่าชดเชย รวมทั้งดำเนินคดีตามกฎหมาย และได้ชดใช้เงินคืนให้ลูกค้าทุกรายแล้ว
โดยการกระทำของนางสาวนุชนารถข้างต้น เป็นการกระทำมิชอบต่อทรัพย์สินของผู้ลงทุน ซึ่งเป็นการไม่ปฏิบัติหน้าที่หรือให้บริการด้วยความซื่อสัตย์สุจริตตามประกาศคณะกรรมการกำกับตลาดทุน ก.ล.ต. จึงเพิกถอนและกำหนดระยะเวลาในการรับพิจารณาคำขอความเห็นชอบเป็นบุคลากรในธุรกิจตลาดทุนในคราวต่อไป เป็นเวลา 10 ปี โดยมีผลตั้งแต่วันที่ 17 มีนาคม 2563
ทั้งนี้ ก.ล.ต. ขอเตือนผู้ลงทุนกรณีประสงค์ซื้อขายกองทุนควรตรวจสอบให้มั่นใจว่า ได้รับหลักฐานการซื้อขายที่ออกโดยธนาคารหรือบริษัทจัดการลงทุน (บลจ.) แล้ว รวมทั้งควรนำสมุดบัญชีกองทุน (ถ้ามี) ไปปรับปรุงรายการอย่างสม่ำเสมอ เพื่อป้องกันความเสียหายอันอาจเกิดจากการทุจริตได้
 
 